ระเบียบกรุงเทพมหานครระเบียบกรุงเทพมหานครว่าด้วยการจ่ายเงินของสถานฟื้นฟูสมรรถภาพผู้ติดยาเสพติดพ.ศ.๒๕๓๔----------------------- อาศัยอำนาจตามความในมาตรา๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ และข้อ ๒๑แห่งข้อบัญญัติกรุงเทพมหานคร เรื่อง วิธีการงบประมาณ พ.ศ. ๒๕๒๙ ผู้ว่าราชการกรุงเทพมหานคร จึงกำหนดระเบียบว่าด้วยการจ่ายเงินของสถานฟื้นฟูสมรรถภาพผู้ติดยาเสพติดขึ้นไว้ ดังต่อไปนี้ ข้อ ๑ระเบียบนี้เรียกว่า"ระเบียบกรุงเทพมหานครว่าด้วยการจ่ายเงินของสถานฟื้นฟูสมรรถภาพผู้ติดยาเสพติด พ.ศ. ๒๕๓๔" ข้อ ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ ๓บรรดาระเบียบ ข้อบังคับ หรือคำสั่งอื่นใด ในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ ๔ในระเบียบนี้ "สมาชิก" หมายความว่าบุคคลที่สถานฟื้นฟูสมรรถภาพผู้ติดยาเสพติด ได้รับไว้เพื่อบำบัดรักษา "ผลผลิต" หมายความว่าสิ่งที่ได้จากการผลิตหรือการทำงานของสมาชิกตามกิจกรรมที่สถานฟื้นฟูสมรรถภาพผู้ติดยาเสพติดจัดให้มีขึ้น ข้อ ๕สถานฟื้นฟูสมรรถภาพผู้ติดยาเสพติด มีเงินรายรับดังต่อไปนี้ (๑) เงินที่ได้รับความช่วยเหลือจากองค์การระหว่างประเทศ (๒) เงินที่มีผู้บริจาคหรืออุทิศให้โดยไม่ได้ระบุว่าให้ใช้จ่ายในกิจการอย่างหนึ่งอย่างใดโดยเฉพาะ (๓) เงินที่ได้จากผลผลิตของสมาชิก (๔) ดอกผล ของเงินตาม (๑) (๒) และ (๓) ข้อ ๖เงินรายรับตามข้อ ๕ ให้ใช้ได้ในกิจการดังต่อไปนี้ (๑)กิจการของสถานฟื้นฟูสมรรถภาพผู้ติดยาเสพติด (๒)กิจการเพื่อการป้องกันและบำบัดการติดยาเสพติดของสถานฟื้นฟูสมรรถภาพผู้ติดยาเสพติด (๓) จ่ายเงินปันผลจากการทำงานของสมาชิกโดยกำหนดให้จ่ายในอัตราร้อยละ ๖๐ ของกำไรสุทธิจากผลผลิตของสมาชิกตามส่วนของการทำงาน (๔) จ่ายค่าเบี้ยเลี้ยงแก่สมาชิกประเภทไป-กลับ โดยกำหนดจ่ายดังนี้ (ก)สมาชิกซึ่งทำงานในสถานฟื้นฟูสมรรถภาพผู้ติดยาเสพติดวันละ ๓๐ บาทต่อคน (ข)สมาชิกซึ่งทำงานนอกสถานฟื้นฟูสมรรถภาพผู้ติดยาเสพติดวันละ ๕๐ บาทต่อคน ข้อ ๗อำนาจในการอนุมัติก่อหนี้และการจ่ายเงิน ให้เป็นอำนาจของผู้ดำรงตำแหน่งและภายในวงเงิน ดังต่อไปนี้ (๑) หัวหน้าสถานฟื้นฟูสมรรถภาพผู้ติดยาเสพติดครั้งหนึ่งไม่เกิน ๕,๐๐๐ บาท (๒) หัวหน้าฝ่ายบำบัดการติดยาเสพติดครั้งหนึ่งไม่เกิน ๑๐,๐๐๐ บาท (๓) ผู้อำนวยการกองป้องกันและบำบัดการติดยาเสพติดครั้งหนึ่งไม่เกิน๕๐,๐๐๐ บาท (๔) ผู้อำนวยการสำนักอนามัยครั้งหนึ่งไม่เกิน ๑๐๐,๐๐๐ บาท (๕) ปลัดกรุงเทพมหานคร ครั้งหนึ่งไม่เกิน ๕๐๐,๐๐๐บาท (๖) ผู้ว่าราชการกรุงเทพมหานครไม่จำกัดวงเงิน การก่อหนี้การจ่ายเงิน และการพัสดุ ให้นำข้อบัญญัติ ข้อบังคับ ระเบียบ หรือคำสั่งของกรุงเทพมหานครว่าด้วยการนั้น มาใช้บังคับโดยอนุโลม ข้อ ๘การเก็บรักษาเงินให้นำระเบียบหรือคำสั่งของกรุงเทพมหานครว่าด้วยการนั้นมาใช้บังคับโดยอนุโลม โดยกำหนดวงเงินการเก็บรักษาดังนี้ (๑) สถานฟื้นฟูสมรรถภาพผู้ติดยาเสพติดไม่เกิน ๓,๐๐๐ บาท (๒) กองป้องกันและบำบัดการติดยาเสพติดไม่เกิน ๕,๐๐๐ บาท ข้อ ๙ให้สถานฟื้นฟูสมรรถภาพผู้ติดยาเสพติด ทำบัญชี รับ-จ่าย รวมทั้งสรรพบัญชีหรือทะเบียนอื่นใดเท่าที่จำเป็นและเก็บรวบรวมซึ่งบรรดาเอกสารหลักฐานการใช้จ่ายเงินไว้ให้ครบถ้วนพร้อมที่จะให้ตรวจสอบได้ ให้รายงานการรับการจ่าย และยอดเงินคงเหลือให้ผู้อำนวยการสำนักอนามัยทราบทุกสิ้นเดือนและรายงานการรับการจ่ายเงินประจำปีและยอดเงินคงเหลือให้ผู้ว่าราชการกรุงเทพมหานครทราบ เมื่อสิ้นปีงบประมาณ ข้อ ๑๐ ในกรณีที่มีเหตุพิเศษสมควรปฏิบัติเป็นอย่างอื่นหรือที่มิได้กำหนดไว้ในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณี ๆ ไป ประกาศณ วันที่ ๒๑ พฤศจิกายน พ.ศ. ๒๕๓๔ พลตรี จำลอง ศรีเมือง ผู้ว่าราชการกรุงเทพมหานคร[รก.๒๕๓๔/๒๑๘/๑๒๒๗/๑๒ ธันวาคม ๒๕๓๔] เพ็ญพร/พิมพ์/แก้ไข ๒/๑๐/๔๕ B+A(c)